Paragva
Paragva (isp. Río Paragúa, keč. Parawa mayu) – upė rytų Bolivijoje, Santa Kruso ir Beni departamentuose; Gvaporės kairysis intakas. Prasideda San Ignasijo de Velasko miesto apylinkėse. Teka į šiaurės rytus, sudaro vakarinę Noelio Kempfo Merkado nacionalinio parko ribą. Teka lygumomis, pelkynais. Įteka į Gvaporę netoli Piso Firmės gyvenvietės. Didžiausi intakai: Tarvas, San Ramonas.